SKRIFTLIG FORESPØRGSEL E-2735/02

af Ilda Figueiredo (GUE/NGL) til Kommissionen

(30. september 2002)

Om: EU-udvidelsens sociale og økonomiske konsekvenser

Den næste EU-udvidelse med central- og østeuropæiske lande vil få betydelige økonomiske og sociale konsekvenser, navnlig for regioner og medlemsstater med en økonomisk struktur på linje med ansøgerlandenes struktur som f.eks. Portugal, hvilket er blevet understreget i forskellige undersøgelser(1).

En af konsekvenserne vil med al sandsynlighed være flytning af virksomheder til de nye medlemslande hvilket allerede sker nu som vil øge de allerede eksisterende sociale og økonomiske vanskeligheder i mål 1-regioner.

1. Hvilke data råder Kommissionen over vedrørende de økonomiske og sociale følger, som EU-udvidelsen med central- og østeuropæiske lande vil få for Portugal (pr. produktionssektor, beskæftigelse osv.)?

2. Har Kommissionen planer om at tilvejebringe mekanismer (f.eks. særlige programmer til støtte for den økonomiske udvikling i lighed med dem, der indførtes i forbindelse med tidligere udvidelser), der kan bidrage til at opveje udvidelsens negative økonomiske og sociale følger, navnlig for Portugal, og sikre en effektiv videreførelse af princippet om økonomisk og social samhørighed med henblik på en øget social og økonomisk udvikling?

(1) Se f.eks. udtalelse af 20.6.2000 fra Europa-Parlamentets Budgetudvalg om de budgetmæssige aspekter for udvidelsen af Den Europæiske Union PE 289.570.

Svar afgivet på Kommissionens vegne af Michel Barnier

(5. november 2002)

Kommissionen har bestilt en række undersøgelser af EU-udvidelsens virkninger i såvel de nuværende som de fremtidige medlemsstater. Disse undersøgelser skal også afdække, hvordan udvidelsen påvirker beskæftigelsen og arbejdsmarkedet, økonomien i almindelighed samt de små og mellemstore virksomheder. Flere af disse undersøgelser er tilgængelige på Kommissionens netsted (http://europa.eu.int).

Generelt viser de fleste af undersøgelserne af de økonomiske følger af udvidelsen, at de positive virkninger er større end de problemer, der vil kunne opstå i enkelte sektorer eller regioner.

Kommissionen har ikke bestilt nogen undersøgelse vedrørende de enkelte medlemsstater. Den har dog kendskab til, at den portugisiske regering inden for rammerne af Agenda 2000 har bestilt flere undersøgelser af udvidelsens virkninger i Portugal. Den kan desuden nævne undersøgelsen Productivity, Employment and Structural Funds fra oktober 1998 og EU Cohesion Policy Eligibility and Allocation Criteria fra november 1997, som blev gennemført af Deutsches Institut für Wirtschaftsforschung (DIW). I den senere tid har de portugisiske myndigheder også taget initiativ til andre undersøgelser, som udføres af bl. a. Região Autónoma da Madeira og observatoriet for EF-støtterammen.

I øvrigt indeholder Kommissionens anden rapport om den økonomiske og sociale samhørighed(1) en detaljeret analyse af de udfordringer, som udvidelsen frembyder for samhørighedspolitikken. Kommissionen har indledt en omfattende debat om den fremtidige samhørighedspolitik efter 2006. Denne debat skulle føre til vedtagelse i slutningen af 2003 af den tredje rapport om samhørigheden, som skal indeholde konkrete forslag til denne politik. Kommissionen vil i denne forbindelse fremsætte en række forslag for at sikre, at den fremtidige samhørighedspolitik fortsat støtter de regioner i de nuværende og i de fremtidige medlemsstater, som objektivt set stadig har et udviklingsefterslæb.

(1) KOM(2001) 24 endelig udg.